



Н А Р Е Д Б А


за ползване на пасища и мери –публична общинска собственост и предоставянето им за индивидуално и общо ползване на земеделски стопани за отглеждане на животни 


Глава първа
ОБЩИ ПОЛОЖЕНИЯ
	Чл. 1. Настоящата Наредба определя начина за стопанисване, управление и реда за предоставяне за ползване на пасища и мери – публична общинска собственост.
	Чл. 2. Предмет на Наредбата са общинските имоти с начин на трайно ползване “пасище, мера” на територията на Община Гулянци.
	Чл. 3. Наредбата определя конкретните правомощия на Общински съвет – Гулянци, Кмета на Община Гулянци и кметовете и кметските наместници на населените места в Община Гулянци относно стопанисването, управлението и предоставянето за ползване на пасища и мери.

Глава втора
СТОПАНИСВАНЕ, УПРАВЛЕНИЕ И ПОЛЗВАНЕ НА ОБЩИНСКИТЕ ПАСИЩА И МЕРИ
 	Чл. 4. Стопанисването и управлението на пасищата и мерите обхваща:
1. поддържането на съществуващите пасища и мери в съответствие с условията за поддържане на земята в добро земеделско и екологично състояние и прилагането на националните стандарти, определени със Заповед №РД 09 990/23.12.09г, влязла в сила от 01.01.2010г.  на Министъра на земеделието и храните;
2. създаването на нови пасища и мери;
3. рекултивация на пасища и мери;
4. извършване на агротехнически и растителнозащитни мероприятия;
5. предоставяне за ползване.  
Чл. 5. Предоставянето за ползване на общински пасища и мери се извършва с решение на Общинския съвет за всяка календарна година, в съответствие с изискванията на Глава пета „а” от Закона за собствеността и ползуването на земеделските земи и Правилника за неговото прилагане. 
Чл. 6. Забранява се строителство в общинските пасища и мери, без промяна на предназначението им, както и превръщането им в обработваеми земи – ниви. 
Чл. 7. Промяна предназначението на пасищата и мерите се допуска по изключение в случаите, предвидени в Закона за собствеността и ползуването на земеделските земи и Правилника за прилагането му.
Чл.8. (1) Ползването на общинските пасища и мери, включва следните начини за въздействие върху тяхното общо състояние, касаещо продуктивността, качеството и ботаническия състав на тревостоя:
1. почистване от нежелана храстовидна растителност и битови отпадъци;
2. регулиране на водния режим;
3. борба с плевелите;
4. торене;
5. посяване;
6. режим на ползване;
7. противоерозионни мероприятия.
	(2) При ползване на пасища и мери трябва да се прилагат минималните национални стандарти за прилагане на добри селскостопански условия, определени със Заповед № РД-09 990/23.12.09 г, влязла в сила от 01.01.2010 г. на Министъра на Земеделието и храните, както следва:
1. За опазване на почвата от ерозия - Национален стандарт 1.2. Задължително е запазването и поддържането на съществуващите трайни тераси в блока на земеделското стопанство и/или земеделски парцел и сключването на споразумения между земеползвателите на даден физически блок.
2. За запазване структурата на почвата – Национален стандарт 3.1. Забранява се използването на земеделска техника в парцели с преовлажнена почва.
3. За осигуряване на минимално ниво на поддръжка на естествените местообитания – Национален стандарт 4.1. Земеделски стопани, ползващи постоянно затревени площи (пасища и ливади), са длъжни да поддържат минимална гъстота от 0,15 животински единици на хектар (ЖЕ/ха) или да извършват минимум 1 коситба за съответната година – до 15 юли за равнинните райони и до 15 август за планинските райони, включени в обхвата на необлагодетелстваните планински райони.
4. Национален стандарт 4.2. Задължително е постоянните пасища  и ливади да се почистват от нежелана храстовидна растителност. Да се провежда борба с агресивни устойчиви растителни видове – орлова папрат (Pteridium aguilinum), чемерика (Veratrum spp.), айлант (Ailanthus altissima), аморфа (Amorpha fruticosa) и къпина (Rubus fruticosus).
За земеделски земи (затревени площи) с висока природна стойност, земите попадащи в националната екологична мрежа Натура 2000 и защитените територии, в зависимост от завареното положение на ливадата или пасището се разрешава да се оставят мозаечно разположени единични или групи дървета храсти и/или синори, до 20% от общата затревена площ.
5. Национален стандарт 4.3. Задължително е да се запазват съществуващите полски граници (синори) в блока на земеделското стопанство и/или земеделския парцел.
6. Национален стандарт 4.4. Задължително е опазването на земеделски площи в близост до гори от навлизането на дървесна и храстовидна растителност в тях.
	


Глава трета
УСЛОВИЯ И РЕД ЗА ПРЕДОСТАВЯНЕ НА ПАСИЩА И МЕРИ ЗА ИНДИВИДУАЛНО И ОБЩО ПОЛЗВАНЕ НА ЗЕМЕДЕЛСКИ СТОПАНИ 
Чл. 9. Организацията по предоставяне за ползване на общинските пасища и мери се осъществява от Кмета на Общината, след решение на Общинския съвет.
Чл. 10. (1)  На основание чл. 37о и чл.37и от Закона за собствеността и ползването на земеделските земи, Общинският съвет определя с  решение пасищата, мерите и ливадите от общинския поземлен фонд за общо и индивидуално ползване. Решението на общинския съвет, както и списъците с имотите, подробно описани по землища, номера, начин на трайно ползване, категории и средните годишни рентни плащания за землището или за общината, се обявяват в общините и кметствата и се публикуват на интернет страницата на общината в срок до 1 март. Решението на общинския съвет съдържа:
	1. съгласие за предоставяне на мери, пасища и ливади за общо и за индивидуално ползване;
	2. задълженията на Общината и на ползвателите за поддържането на мерите и пасищата.
(2) Към решението за общо ползване се прилага списък с данни за земеделските стопани или техни сдружения, регистрирани като юридически лица и отглежданите от тях животни, данни за физическите блокове, определени в Системата за идентификация на земеделски парцели, както и други данни, необходими за кандидатстване за подпомагане по схемата за единно плащане на площ.
(3) Кметът на общината или кметството съгласува списъка с Областната дирекция по безопасност на храните.
(4) Решението на общинския съвет е правно основание за общо ползване на мерите и пасищата на чл. 41 от Закона за подпомагане на земеделските производители.
(5) Земеделски стопанин, включен в списъка по ал. 3, може да получи заверено от Кмета на общината или Кметството копие на решението за определяне на ползването на мерите и пасищата.
Чл. 11. (1) Мерите, пасищата и ливадите – общинска собственост, могат да се отдават под наем или под аренда  по реда на чл. 24а, ал. 2 от ЗСПЗЗ на собственици или ползватели на животновъднии обекти с пасищни селскостопански животни, регистрирани в Интегрираната информационна система на БАБХ, съобразно броя и вида на регистрираните животни, по цена, определена по пазарен механизъм. Пасища, мери и ливади от общинския поземлен фонд се предоставят под наем или аренда на лица, които нямат данъчни задължения, както и задължения към Държавен фонд „Земеделие”, държавния поземлен фонд, общинския поземлен фонд и земи по чл. 37в, ал. 3, т. 2 от ЗСПЗЗ. Договорите се сключват минимум за 5 стопански години. 
 (2) Отдаването на мерите и пасищата по ал.1 се извършва при спазване на изискванията по чл. 37и – 37о от Закона за собствеността и ползуването на земеделските земи. 
Чл. 12. (1) Мерите, пасищата и ливадите от общинския поземлен фонд (ОПФ) се отдават под наем или аренда на собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ, съобразно броя и вида на регистрираните животни, по цена, определена по пазарен механизъм. Лицата подават заявление по образец, одобрен от министъра на земеделието и храните, до кмета на общината, на територията на която е регистриран животновъдният им обект и/или животновъдният им обект – пасище, в срок до 10 март.
Към заявлението се прилагат следните документи:
1. Копие от документ за самоличност за физическите лица или нотариално заверено пълномощно и копие от документ за самоличност на упълномощеното лице.
2. копие от документ за регистрация или единен идентификационен код на юридическото лице или едноличния търговец съгласно чл. 23 от Закона за търговския регистър;
3. копие от документ за самоличност на физическото лице, представляващо търговеца при провеждането на процедурата, или документ за самоличност и нотариално заверено пълномощно на упълномощено от него лице;
 4. декларация за липса на данъчни задължения, както и за задължения към Държавен фонд „Земеделие“, към държавния и общинския поземлен фонд и за земите по чл. 37в, ал. 3, т. 2 ЗСПЗЗ по образец, одобрен от министъра на земеделието и храните.
 	(2)  Министерството на земеделието и храните предоставя служебно на съответната община извлечение от Интегрираната информационна система на БАБХ за животновъдните обекти на територията на общината.
(3)  Разпределението на пасищата, мерите и ливадите от общинския поземлен фонд се извършва от комисия, назначена от кмета на общината, в състав от трима до петима редовни членове, един от които – правоспособен юрист, и двама резервни членове. Член на комисията не може да бъде лице, което е свързано лице по смисъла на Търговския закон с участник в процедурата или с членове на неговите управителни или контролни органи, за което се представя декларация на председателя на комисията. Решенията на комисията се вземат с мнозинство от броя на членовете й.
(4)  Комисията по ал. 3 определя необходимата за всеки кандидат площ съобразно реда и условията на чл. 37и, ал. 4 ЗСПЗЗ.
 (5)  Пасищата, мерите и ливадите се разпределят на правоимащите лица, които имат регистрирани животновъдни обекти в съответното землище, съобразно определяне на  площта за ползване.
Нормата на площите, които ще се разпределят съобразно броя и вида на регистрираните пасищни селскостопански животни, е следната:
1. не повече от 10 дка за една животинска единица – в имоти от първа до седма категория или
1. до 20 дка за една животинска единица – в имоти от осма до десета категория.
При разпределение на необходимата за всеки кандидат площ съобразно броя и вида на регистрираните пасищни селскостопански животни, следва комисията по ал. 3 да приспадне притежаваните или ползвани на правно основание от заявителя пасища, мери и ливади.
(6) За разпределените имоти комисията съставя протокол в срок до 1 май, който е окончателен само при наличие на необходимата за всяко правоимащо лице площ. Протоколът за окончателното разпределение на имотите по ал. 5 се обявява в кметството и се публикува на интернет-страницата на общината и може да се обжалва по отношение площта на разпределените имоти в 14-дневен срок пред районния съд.
Обжалването не спира изпълнението на протокола, освен ако съдът постанови друго.
(7) При недостиг на пасища, мери и ливади от общинския поземлен фонд в землището, в което е регистриран животновъдният обект, към разпределените имоти по реда на ал. 3 се извършва допълнително разпределение в съседни землища, които може да се намират и на територията на съседна община или област – при наличие на свободни площи. В случаите, когато допълнителното разпределение на площи се извършва в съседно землище, намиращо се на територията на друга община, разпределението се извършва от общинската комисия по местонахождението на имотите, на която служебно се изпращат копия от документите на заявителя с данни от протокола по ал. 6 за разпределената му площ. Този ред се прилага до изчерпване на имотите от общинския поземлен фонд или до достигане на определената норма, като разпределението се извършва последователно в съседно землище на територията на същата община, на друга съседна община в същата област или на съседна община в друга област. За разпределените имоти съответните комисии съставят протоколи в срок до 1 юни, които са окончателни само при наличие на необходимата за всяко правоимащо лице площ и могат да се обжалват по реда на ал. 6.
(8) При недостиг на пасища, мери и ливади от общинския поземлен фонд в съответното или в съседни землища правоимащото лице подава заявление в срок до 10 юни до комисията по ал. 4, която предоставя служебно на министъра на земеделието и храните или на оправомощено от него лице протоколите по ал. 6 и 7 и копие от заявлението за допълнително разпределение на имоти от държавния поземлен фонд.
(9) Комисията по ал. 4 разпределя допълнително необходимата за всеки кандидат площ съобразно данните от протоколите по ал. 6 и 7 в съответното и/или съседни землища, като разпределението се извършва последователно в съседно землище на територията на същата община, на друга съседна община в същата област или на съседна община в друга област. В случаите, когато разпределението на площите се извършва в съседно землище, намиращо се на територията на друга област, разпределението се извършва от съответната комисия по ал. 4 по местонахождението на имотите, на която служебно се изпращат копия от документите на заявителя с данни от протоколите за разпределената му площ. За разпределените имоти съответните комисии съставят окончателни протоколи в срок до 1 юли, които се обявяват в кметството и в сградата на общинската служба по земеделие, публикуват се на интернет страницата на общината и на съответната областна дирекция „Земеделие“ и могат да се обжалват по реда на ал. 6.
(10) Кметът на общината сключва договори за наем или за аренда за имотите от общинския поземлен фонд или за части от тях въз основа на протоколите на комисиите и след заплащане на наемната или арендната цена, определена по решение на Общински съвет.Договорите се сключват по реда и при условията на чл. 37и, ал. 12 от ЗСПЗЗ.
(11) Договорите за наем или аренда  могат да се прекратяват или изменят преди изтичането на срока – по искане на ползвателя.
(12) Договорите за наем или аренда  се прекратяват преди изтичането на срока – при промяна на условията по чл. 37и, ал. 4 ЗСПЗЗ, освен в случаите на настъпили форсмажорни обстоятелства.
Чл. 13. (1) След разпределението на площите останалите свободни пасища, мери и ливади от държавния и общинския поземлен фонд се обявяват на търг, на който могат да участват само собственици на регистрирани пасищни селскостопански животни, като чрез търга могат да се наемат допълнителни площи, независимо от площите, които са им разпределени по определената норма.
(2) В случай, че са останали ненаети чрез разпределението и търга за животновъди пасища, мери и ливади от държавния и общинския поземлен фонд, те могат да се отдават на търг освен на собственици на пасищни селскостопански животни, но и на лица, които поемат задължение да ги поддържат съобразно критериите, посочени в Наредба № 2 от 2015 г. за критериите за допустимост на земеделските площи за подпомагане по схеми и мерки за плащане на площ.
(3) Търговете по чл. 13 за имотите от общинския поземлен фонд се провеждат по реда на Закона за общинската собственост и Наредба № ....на Общински съвет Гулянци за реда на придобиване, управление и разпореждане с общински имоти (НРПУРОИ).
(4) Въз основа на търгове по чл. 13 се сключват едногодишни договори за следващата стопанска година.
(5) В сектор „Общинска собственост” на Общината се съхраняват всички документи, свързани с отдаването под наем и аренда на пасища, мери и ливади от ОПФ.

Глава четвърта
ЗАДЪЛЖЕНИЯ НА ОБЩИНАТА И ПОЛЗВАТЕЛИТЕ НА ОБЩИНСКИТЕ МЕРИ И ПАСИЩА
	Чл. 14. Задължения на общината:
(1) Да осигури безпрепятствено ползване на предоставените за общо ползване общински мери и пасища;
(2) Да предоставя периодична информация на ползвателите относно необходимите мероприятия по поддържане и опазване на мерите и пасищата.
	(3)Да актуализира ежегодно договорите за ползване на пасищата и мерите.
	(4) Да предостави мери и пасища – публична общинска собственост на земеделски стопани или лица, които са поели задължението да ги подържат в добро земеделско и екологично състояние.
	(5) Да предостави номер на банкова сметка, в която желаещите да ползват под наем или аренда мери и пасища – общинска собственост да могат да заплащат годишен наем.
	Чл.15. Задължения на ползвателите за индивидуално ползване на мери и пасища:
(1) Да осигуряват стриктното прилагане на технологични и  организационни мероприятия относно ползваните мери и пасища;
(2) Да подадат заявление по образец до Кмета на общината за предоставяне под наем на мери и пасища – общинска собственост;
(3) Да сключат договори с общината;
(4) Да заплащат годишен наем;
(5) Да осигуряват свободен достъп до мерите и пасищата на пасищните животни /едър рогат добитък, дребен рогат добитък, еднокопитни/;
(6) Да почистват мерите и пасищата от битови, строителни и др. отпадъци;
(7) Да не разорават мерите и пасищата и да не променят предназначението им;
(8) Да подобряват повърхностно терена;
(9) Да подобряват състоянието на мерите и пасищата чрез оптимизиране на минералното торене;
(10) Осъществяването на органично торене на мерите и пасищата;
(11) Борба с плевелите и вредната растителност;
(12) Подсяване на деградирали мери и пасища;
(13) Основно подобряване на мери и пасища при нископродуктивни естествени тревостои със силно влошен тревен състав;
(14) В случай, че не са в състояние да поддържат минимална гъстота от животински единици /едър рогат добитък, дребен рогат добитък, еднокопитни/ в предоставените им пасища и мери да извършват минимум една коситба за съответната година до 15 юли; 
(15) Да опазват мерите и пасищата в близост до гори от навлизане на дървесна и храстовидна растителност;
(16) Да извеждат и връщат животните „до” и „от” наетите мери и пасища само по точно определени маршрути определени от кметовете и кметските наместници на съответните населени места и одобрени от Кмета на Общината;
(17) Да не допускат по никакъв начин навлизането на животните си в земеделски земи освен определените за тяхно ползване мери и пасища;
(18) Да не преотстъпват ползваните от тях пасища и мери – общинска собственост на трети лица;
(19) Да не допускат замърсяването на мери и пасища с битови, строителни, производствени, опасни и др. отпадъци;
(20) Да не извършват наторяване с изкуствени торове и утайки от пречистването на отпадъчни води;
(21) Да опазват пасищата и мерите от ерозиране, заблатяване, засоляване и други увреждания;
(22) Да провеждат борба с агресивни и устойчиви растителни видове / орлова папрат, магарешки трън, лопен, чемерика, къпина и др./;
(23) Да прилагат ветеринарна профилактика  при доказано заболяване на животните, причинено от кърлежи. За целта заразените пасища и мери се поставят в изолация и не се допуска паша на животни в заразените участъци. 
Чл. 16. Забранява се паленето на растителност в мерите и пасищата. Кметът на населеното място и специализираните органи осъществяват контрол за провеждането на мероприятия по осигуряване на пожарна безопасност в пасищата и мерите. Мероприятията по осигуряване на пожарна безопасност се извършват и са за сметка на ползвателите при сключен договор за ползването им.
Чл. 17. Охраната на наетите мери и пасища от ОПФ е за сметка на съответните ползватели. 
	Чл. 18. Въвеждат се ограничения за ползване на мери и пасища, включени Натура 2000, както следва:
(1) Забранява се превръщането на ливади и пасища в обработваеми земи;
(2) Забранява се коситба в размножителния период  на птиците;
(3) Забранява се използването на определени торове и средства за растителна защита;
(4) Забранява се унищожаването на видовете от флората – късане, изкореняване, изкопаване и сеч;
(5) Преминаване и престой с моторни превозни средства;
(6) Паша на животни над допустимия вид и брой;
(7) Изхвърляне на селскостопански, битови и други отпадъци;
(8) Косенето да се извършва след 15 юни, максимум две коситби годишно. Косенето да се извършва ръчно или с ръчни косачки за бавно косене, като се започне от средата към периферията.
	Чл. 19. (1) Задълженията на ползвателите, посочени в тази наредба се включват като клаузи в договорите, които се подписват с ползвателите. 
	(2) Договорите за ползване на общински пасища и мери влизат в сила от деня на подписването им.


Глава пета
АДМИНИСТРАТИВНО – НАКАЗАТЕЛНИ РАЗПОРЕДБИ
	Чл. 20. (1) Наказва се с глоба от 100 до 500 лева лице, което:
1. ползва общински пасища и мери в нарушение на установения в тази наредба ред.
2. извършва паша на селскостопански животни извън указаните места,численост или вид животни.
3. преотстъпва предоставените му за ползване общински мери и пасища на трети лица. 
(2) Наказва се с глоба в размер от 100 до 500 лева физическо лице и с имуществена санкция от 500 до 2000 лева едноличен търговец или юридическо лице, което унищожи общински мери и пасища  и/или ги превърне в обработваема площ – нива.
(3) Лице, което унищожи, повреди, извади или премести траен знак за обозначаване на границите на общинските пасища и мери, се наказва с глоба от 250 до 500 лева.
	 Чл. 21. (1) Нарушенията по тази наредба се установяват с актове на служители от общинска администрация, оправомощени със Заповед на Кмета на общината.
	(2) Наказателните постановления се издават от кмета на общината или изрично оправомощено от него лице.
	Чл. 22. Административно – наказателните производства по тази Наредба се извършват по реда на Закона за административните нарушения и наказания. 
	Чл.23. (1) В случаите на маловажни нарушения, установени в момента на извършването им, на мястото на нарушението контролните органи налагат с фиш глоба в размер от 10,00 до 50,00 лв.
	(2) При оспорване на нарушението и отказ да се заплати наложената глоба се съставя АУАН по общия ред.

Глава шеста 
ДОПЪЛНИТЕЛНИ РАЗПОРЕДБИ
§1. „Пасищни селскостопански животни” по смисъла на ЗСПЗЗ, са едрите и дребните преживни и нечифтокопитни селскостопански животни.
§2. „Животинска единица” е условна единица за приравняване на броя на различните видове и категории животни, както следва:
1. един кон над 6 – месечна възраст, един бивол и едно говедо над  2 годишна възраст се равнява на една животинска единица
1. говедо или бивол на възраст от 6 месеца до две години, се равнява на 0,6 от животинската единица
1. една овца или една коза се равнява на 0,15 от животинската единица.

Глава седма
ПРЕХОДНИ И ЗАКЛЮЧИТЕЛНИ РАЗПОРЕДБИ
§1. Контрол по изпълнението на настоящата наредба се възлага на Кмета на Общината или на изрично оправомощени от него длъжностни лица от Общинска администрация – Гулянци.
§2. Кметът на Общината назначава комисия, която да проверява състоянието на наличните общински пасища и мери, да прави оглед и съставя протокол за различия между документалните данни и установеното на терена. За дейността си комисията се отчита писмено пред Кмета на Общината.
§3. Настоящата наредба е приета на основание чл. 21, ал. 1, т.8 и ал. 2 от Закона за местното самоуправление и местната администрация в съответствие с чл. 37и – чл. 37п от Закона за собствеността и ползването  на земеделските земи /ЗСПЗЗ/  с Решение № 82 от 25.03.2016 г..и влиза в сила 7 дни след разгласяването й чрез средства за масово осведомяване, интернет страницата на общината и по друг подходящ начин.


